Predkladacia správa

V dňoch 18.-19.3.2002 uskutočnil predseda vlády SR Mikuláš Dzurinda pracovnú návštevu v Bruseli. Cieľom návštevy bolo stretnutie s predsedom Európskej komisie (EK) Romanom Prodim, na ktorom bol predstaviteľ EK oboznámený s vývojom na Slovensku za ostatné obdobie a so stavom prípravy SR na vstup do Európskej únie. Rokovania sa zúčastnil aj komisár EK pre rozširovanie Günter Verheugen. Na pracovnej večeri s G. Verheugenom diskutovali partneri o aktuálnom stave prístupového procesu. Druhý deň návštevy bol venovaný vystúpeniu predsedu vlády SR pred Zahraničným výborom Európskeho parlamentu (EP) a diskusii s jeho členmi.
Predstavitelia Európskej komisie ocenili dosiahnutý pokrok v Slovenskej republike, čo vytvára dobré predpoklady  na ukončenie rokovaní o vstupe do EÚ do konca roka 2002. Slovensko dokázalo naplniť princíp dobiehania v praxi, takže dnes už nikto nepochybuje, že Slovensko bude môcť byť v prvej vlne rozširovania. V oblasti budovania administratívnych kapacít je podľa hodnotenia Európskej komisie situácia na Slovensku porovnateľná s ostatnými kandidátskymi krajinami. Poukázali tiež na dôležitosť zachovania politickej stability po septembrových parlamentných voľbách na Slovensku. Vystúpenie predsedu vlády SR sa tiež stretlo s pozitívnymi ohlasmi členov Zahraničného výboru EP, explicitne vyjadrenými už počas samotnej diskusie.